**KOŠARKAŠKI SAVEZ CRNE GORE**

**PROPOZICIJE ZA TAKMIČENJE**

**IA ŽENSKE CRNOGORSKE KOŠARKAŠKE LIGE**



**AVGUST 2024.**

Na osnovu člana 4. Pravilnika o takmičenju Košarkaškog saveza Crne Gore, Upravni odbor KSCG na sjednici održanoj 15.08.2024. godine usvojio je

**PROPOZICIJE ZA TAKMIČENJE**

**IA ŽENSKE CRNOGORSKE KOŠARKAŠKE LIGE**

**ZA SEZONU 2024/2025**

**UVODNE ODREDBE**

Član 1

Ovim Propozijama za takmičenje (u daljem u tekstu: Propozicije) Košarkaški savez Crne Gore (u daljem u tekstu: KSCG) uređuje i propisuje odredbe o takmičenju u Prvenstvu Crne Gore u IA ženskoj seniorskoj ligi (u daljem u tekstu: IA ŽCKL) a posebno uređuje:

1. Tehničke normative,
2. Pravila za ekipe, trenere i službena lica,
3. Pravila za sudije, delegate, pomoćne sudije i statističare,
4. Dužnosti organizatora utakmice,
5. Tok utakmice,
6. Određivanje plasmana,
7. Žalbe,
8. Kaznene odredbe,
* Organizacija utakmice
* Nesportsko ponašanje gledaoca za vrijeme utakmice
* Fizički napad gledaoca
* Neportsko ponašanje igrača, trenera i službenih predstavnika kluba i ostalih klupskih lica,
* Nesavjesno obavljanje dužnosti delegata, slab i nestručan rad sudija, kontrora i pomoćnih sudija
1. Finansijske odredbe
2. Završne odredbe

Propozije za takmičenje predstavljaju osnovni propis za takmičenje u prvenstvu Crne Gore u IA ženskoj seniorskoj ligi.

Član 2

Izrazi koji se koriste u ovom pravilniku a imaju rodno značenje, koriste se neutralno i odnose se jednako na muški i ženski rod, osim kada je za pojedino pitanje izričito naznačeno drugačije.

Član 3

IA ženska seniorska crnogorska košarkaška liga (u daljem tekstu I A ŽCKL) je najviše košarkaško takmičenje za seniorke na nivou Crne Gore. Na osnovu plasmana u ovoj ligi dobija se prvak Crne Gore, kao i učesnici u međunarodnim takmičenjima.

Član 4

Takmičenjem u I A ŽCKL rukovodi Komesar lige koga određuje Upravni odbor KSCG. Komesar je prvostepeni disciplinski organ koji odlučuje o svim disciplinskim prekršajima vezanim za takmičenje.

Takmičenje u okviru I A ŽCKL odvija se na osnovu Pravila igre koja utvrđuje Međunarodna košarkaška federacija - FIBA, Pravilnika o takmičenju KSCG, odgovarajućih propisa KSCG i ovih Propozicija.

Službeni tekst Pravila FIBA objavljuje Košarkaški savez Crne Gore.

Član 5

Utvrđeni kalendar takmičenja lige ne može da se mijenja, osim u izuzetnim slučajevima koji nisu mogli da budu unaprijed predviđeni, kao i u slučaju plasmana naših klubova u završnicama međunarodnih FIBA takmičenja i ostalih međunarodnih i regionalnih takmičenja. Odluku o promjeni kalendara donosi Upravni odbor KSCG, odnosno Komesar u dogovoru sa klubovima.

Član 6

Prvenstvo se može igrati po dvokružnom, trokružnom ili četvorokružnom bod sistemu. U svakom slučaju kod parnih sistema takmičenja mora biti ispoštovan princip jednakog broja domaćih i gostujućih utakmica, na osnovu čega se određuje poredak na tabeli.

Utakmicu organizuje klub domaćin, odnosno klub koji je prvoimenovani u rasporedu takmičenja.

Klub domaćin ne može biti organizator na terenu gostujuće ekipe, osim u slučaju saglasnosti oba kluba.

U slučaju jednakog broja bodova dva ili više timova plasman se utvrđuje na osnovu Pravila igre (plasman ekipa).

Član 7

Sistem takmičenja u IA ŽCKL donosi i usvaja Upravni odbor KSCG. Sistem takmičenja u IA ŽCKL mora biti usvojen najkasnije 30 dana prije početka takmičenja u IA ŽCKL.

**SISTEM TAKMIČENJA IA ŽCKL SEZONA 2024/25**

|  |  |
| --- | --- |
| **UKUPAN BROJ PRIJAVLJENIH EKIPA****6** | ŽKK BUDUĆNOST, ŽKK PODGORICA, ŽKK PRIMORJE, ŽKK HERCEG NOVI, KK TREBJESA, KK ANTIVARI |
| **TROKRUŽNI SISTEM OD 15 KOLA** | POČETAK SEZONE 2024/25 - 12/13 OKTOBAR/2024 KRAJ REGULARNOG DIJELA JE 13/04/2025POLOVINU REGULARNOG DIJELA PRVENSTVA POTREBNO JE ODIGRATI DO 31/12/2024. DRUGI DIO REGULARNOG DIJELA PRVENSTVA POČINJE 19/01/2025  |
| **SPECIFIČNOSTI SISTEMA TAKMIČENJA** | Regularni dio Lige igra se po trokružnom bod sistemu. Polufinale Play-off-a, igra se po principu 1–4 i 2–3 u dvije dobijene utakmice. Pobjednici ovih susreta igraju Finale Play- off-a u dvije dobijene utakmice. Prve utakmice polufinala i finala igraju se na terenu bolje plasirane ekipe.  |
| **STRANKINJE****STRANKINJE** | * 1 STRANA IGRAČICA U ROSTERU
* NEOGRANIČEN BROJ STRANIH IGRAČA MOGUĆE REGISTROVATI
* STRANE IGRAČICE MOGUĆE ROTIRATI U TOKU SEZONE U ROSTERU, OSIM ZA FINALNI TURNIR KUP-A I PLAY OFF GDJE SE LISTE ZAKLJUČUJU 24 ČASA PRIJE POČETKA TAKMIČENJA
* ZA SVAKU STRANU IGRAČICU PREKO BROJA 1 KLUBOVI PLAĆAJU TAKSU KSCG ZA LIGU MLADIH KSCG OD 250EUR PO STRANOM IGRAČU
* TAKSA SE PLAĆA U MOMENTU IZDAVANJA LICENCE ZA STRANU IGRAČICU
 |
| **PRELAZNI ROKOVI**  | * SEPTEMBARSKO/OKTOBARSKI
* JANUARSKO/ FEBRUARSKI
* UKIDA SE PRAVILO DOVOĐENJA MAKSIMALNOG BROJA OD 5 IGRAČICA ZA PRELAZAK TOKOM SEZONE
* U OKVIRU PRELAZNIH ROKOVA EKIPE MOGU DOVESTI NEOGRANIČEN BROJ IGRAČA
* POSLEDNJI ROK ZA REGISTRACIJU JEDNE IGRAČICE- 1.03.2025.
 |
| **SLUŽBENA LICA**  | * TAKSA ZA SUDIJU 60EUR PO UTAKMICI
* TAKSA ZA DELEGATA 50EUR PO UTAKMICI
* TROŠKOVE TAKSI ZA SLUŽBENA LICA SNOSE KLUBOVI
* TROŠKOVE TAKSI POMOĆNIH SUDIJA SNOSE KUBOVI
* TROŠKOVE PREVOZA ZA SLUŽBENA LICA SNOSI KSCG
* TROŠKOVE VOĐENJA STATISTIKE SNOSI KSCG
* KLUBOVI SU OBAVEZNI DA PRIJE POČETKA LIGE POLOŽE GARANTNI DEPOZIT U VISINI 230EUR PO KLUBU NA IME TROŠKOVA SLUŽBENIH LICA. NEISKORIŠTENI DEPOZIT SE VRAĆA KLUBOVIMA NAKON ZAVRŠETKA SEZONE
 |

Član 8

Utakmice lige igraju se prema utvrđenom kalendaru takmičenja, u vremenu koje odredi klub domaćin. Klub domaćin dužan je da 7 dana prije kola po Kalendaru takmičenja pisanim putem na e-mejl adresu obavijesti Komesara lige i gostujuću ekipu o terminu i mjestu odigravanja utakmice (dan i sat).

Početak utakmice može se zakazati:

-       Subotom od 14,00 – 21,00h ili;

-       Nedjeljom od 14,00h do 20,00h ili;

-       Petkom od 18,00h do 21,00h, ili;

-       Radnim danom u toku nedjelje (srijeda/četvrtak) samo ako je tako određeno kalendarom od 18,00h do 21,00h

Utakmica se može zakazati i drugim danima tokom nedjelje i u drugoj satnici nego što je navedeno, ali samo uz saglasnost protivničke ekipe i sa odobrenjem Komesara lige.

Član 9

Klubovi I A ŽCKL moraju se pridržavati usvojenog kalendara takmičenja i odredaba ovih Propozicija koje regulišu način zakazivanja utakmice.

Klubovi iz istog grada svoje utakmice, po pravilu, zakazuju tako da između njihovih početaka ima najmanje 2 sata razlike.

Klub domaćin dužan je da 7 dana prije određenog termina obavijesti Komesara i gostujuću ekipu o danu i času početka utakmice. Klub domaćin koji ne zakaže utakmicu na način utvrđen ovim propozicijama gubi utakmicu 20:0 i ne dobija 1 bod u plasmanu Klub gost koji odbije da igra utakmicu u terminu koji je klub organizator utakmice zakazao gubi utakmicu službenim rezultatom 20:0 i ne dobija 1 bod u plasmanu.

Klub čija ekipa ne nastupi na utakmici iz neopravdanih razloga biće kažnjena u skladu sa kaznenim odredbama ovih Propozicija.

Ukoliko klub, u Propozicijama utvrđenom terminu , ne zakaže utakmicu , Komesar ima pravo da odredi termin odigravanja utakmice.

Ukoliko utakmicu prenosi TV emiter, klub domaćin je dužan da istu zakaže u vremenu kako je dogovoreno posebnim ugovorom između KSCG i TV emitera.

Komesar je ovlašćen da odobri poseban termin u slučaju TV prenosa.

Član 10

Na utakmicama Play Off-a obavezno je korišćenje Sistema za ponavljanje snimka - IRS (Instant Replay System).

Komesar je ovlašćen da u posljednjim kolima lige, ukoliko smatra da je to u interesu takmičenja, odluči da se sve ili pojedine utakmice jednog kola igraju istog dana i da počnu u isto vrijeme.

Klub koji je prijavio utakmicu u određenom roku, a kasnije iz objektivnih razloga (zauzetost dvorane) mijenja satnicu ili salu, može to učiniti najkasnije 5 dana prije prvobitno zakazanog termina, s tim da snosi sve administrativne troškove učinjene ovakvim promjenama.

Objektivnost razloga promjene satnice i termina utakmice procjenjuje Komesar lige, koji odlučuje i o eventualnim sporovima u vezi sa ovim.

Član 11

Ukoliko utakmica ne može da se igra u zakazano vrijeme ili bude prekinuta zbog teškog kvara na nekom od uređaja (isključenje svjetla, lom tabli na koševima i sl.), koji ne može da se otkloni u roku od 60 minuta, utakmica će se igrati u toku sledeća 24 časa.

Utakmica koja je odložena zbog uzroka više sile, odigraće se u toku sljedeća 24 sata. Utakmica koja ne može da se odigra zbog uzroka više sile (zemljotres, poplava,požar i sl) nestanka električne energije, isključenja ili zastoja javnog saobraćaja koji onemogući ekipu da blagovremeno dođe u mjesto odigravanja utakmice, odigraće se u sljedeća 24 sata. Odluku o odigravanju utakmice u sljedećih 24 sata donosi glavni sudija i delegat utakmice u dogovoru sa Komesarom lige.

Troškove odigravanja odložene utakmice iz stava 1 ovog člana, troškove službenih lica za produženi boravak u mjestu ili ponovni dolazak u mjesto odigravanja odložene ili nastavljene utakmice snosi domaćin. Troškovi ekipa za produženi boravak u mjestu ili ponovni dolazak u mjesto odigravanja odložene ili nastavljene utakmice iz stava 1 ovog člana snosi svaka ekipa za sebe, o čemu odluku donosi Komesar lige. Ukoliko utakmica ne može da se odigra u roku od 24 sata, odluku o troškovima i vremenu nove utakmice donosi Komesar lige.

Utakmica koja je prekinuta zbog razloga više sile, odnosno vanrednih okolnosti, nastavlja se tako što važe vrijeme i rezultat u trenutku prekida, kao i svi ostali podaci iz zapisnika prekinute utakmice.

Član 12

Bolest ili zauzetost igrača i trenera, zauzetost sale, igranje prijateljskih utakmica ili turnira u zemlji ili inostranstvu, problemi sa prevozom i slično, nisu opravdani razlozi za odlaganje utakmice, ali se mogu usvojiti uz saglasnost obije ekipe i uz odobrenje Komesara lige.

Odložena utakmica se mora zakazati i odigrati u toku naredne nedjelje a jednom odložena utakmica se više ne može odlagati. U protivnom će utakmica biti registrovana službenim rezultatom protiv ekipe koja ne može da odigra utakmicu.

Klub ima pravo da odloži utakmicu, zbog nastupa svog igrača za nacionalnu reprezentaciju. Komesar lige donosi odluku o datumu odigravanja odložene utakmice.

Klubovi koji u istoj sezoni u istoj nedjelji igraju i utakmice zvaničnog međunarodnog/regionalnog takmičenja imaju pravo tražiti da utakmice IA ŽCKL igraju u drugom terminu, ako su opravdani razlozi pomjeranja termina. Komesar lige donosi odluku o vremenu odigravanja odložene utakmice.

Član 13

Play-off za prvaka Crne Gore odvija se na način utvrđen Sistemm takmičenja koji usvaja Upravni odbor.

Odluku o broju igrača koji može biti zamijenjen prije početka Play Off-a donosi Upravni odbor, istovremeno sa odlukom o Sistemu takmičenja.

Član 14

Po završetku posljednje utakmice Play - off-a, svečano se proglašava prvak CG.

Prvak dobija pehar u trajno vlasništvo.

Upravni odbor KSCG može da predvidi i širi program svečanog proglašenja Prvaka Crne Gore.

U toku prvenstva igra se ALL STAR utakmica čiji su učesnici najbolji igrači prvenstva izabrani od strane klubova i trenera. Određeni igrači su obavezni da učestvuju na ALL STAR utakmici. Nepoštovanje ove odredbe, tj. neodazivanje na poziv uzrokuje sankcije određene kaznenim odredbama.

Član 15

Sve utakmice Komesar registruje u najkraćem roku, ali najkasnije 7 (sedam) dana od dana odigravanja utakmice.

U slučaju da je na utakmicu podnijeta žalba, rok za registraciju se odlaže do donošenja odluke po žalbi.

**I TEHNIČKI NORMATIVI**

Član 16

Utakmice lige igraju se u dvoranama koje u svemu odgovaraju uslovima određenim propisima FIBA i ovim Propozicijama i koje je registrovao Komesar.

U dvorani mora da bude obezbijeđen poseban prolaz za ekipe, sudije i službena lica (tunel), od svlačionica do terena za igru, kao i zaštita klupa za igrače gostujuće ekipe i zapisničkog stola od svakog kontakta sa publikom.

Teren za igru je od drveta, veličine 28 x 15 m.

Visina tavanice je najmanje 7 m. Teren je obilježen prema Pravilima igre.

Table su od odgovarajućeg providnog materijala, obložene po ivicama sa donje strane i na donjem dijelu bočnih strana u visini od 35 cm, sunđerastom zaštitnom masom. Dimenzija tabli je 180 x 105 cm pri čemu je donja ivica table udaljena od tla 290 cm. Table moraju biti sa unutršnje strane uokvirene LED sijalicama (trakama) koje svijetle jarko crvenom bojom i koje se automatski pale po isteku vremena za svaku četvrtinu ili produžetak. Crvene LED sijalice moraju biti sinhronizovane sa glavnim satom na način da se upale, i ostanu da svijetle kada istekne svaka četvrtina ili produžetak. Crvene led lampe se ne smiju upaliti kada istekne period od 24 sekunde ili 14 sekundi. Na tabčama mora biti instalirana horizontalna žuta LED traka, odmah ispod gornje crvene LED sijalice, koja označava istek napada. Linije na tabli moraju biti bijele boje.

Konstrukcija koša je udaljena najmanje 2 m od ivice čeone linije, zaštićena sunđerastom masom i obojena tako da je uočljiva igračima. Obruč koša je zglobni.

Teren za igru je odvojen od gledališta čvrstom ogradom visine 60 - 80 cm.

Ograda je od graničnih linija terena za igru udaljena najmanje 2 m. To takođe važi i za bilo kakve čvrste prepreke (redari, obezbjeđenje, fotoreporteri, klupe za igrače, zapisnički sto itd.). Jačina električnog svjetla treba da bude ravnomjerna i jačine najmanje 1000 Luksa. Svjetlosni izvori treba da budu najmanje 7 m od terena za igru, postavljeni tako da ne ometaju vidno polje igrača.

Temperatura u dvorani je najmanje 10 C.

Ako delegat utakmice ili jedan od klubova posumnja u podatak o temperaturi u dvorani, delegat je dužan da izmjeri temperaturu u prisustvu predstavnika oba kluba i prvog sudije, za tu svrhu klub domaćin mora da ima pripremljen termometar.

Dvorane imaju odgovarajuće svlačionice sa pomoćnim prostorijama za svaku ekipu, sudije, kao i prostoriju za sastavljanje delegatskog izveštaja, koje moraju biti prema važećim standardima.

Klub domaćin obavezan je da u dvorani obezbijedi prostoriju sa najmanje deset sjedećih mesta za konferenciju za štampu. Konferencija za štampu održava se odmah po završetku utakmice. Klubovi su dužni da obezbijede prisustvo trenera i kapitena ekipe.

Zapisnički sto je dugačak 5 m i postavljen je na udaljenosti od najmanje 3 m od bočne linije po sredini terena za igru.

Klupe za igrače i službena lica postavljene su sa obe strane zapisničkog stola i udaljene najmanje 3 m od bočne i 5 m od centralne linije terena za igru.

Na utakmicama lige obavezan je zidni električni sat za igru kojim se rukuje sa zapisničkog stola. Hronometar pokazuje vrijeme od 10,00 prema 00,00 i mjeri i sekunde. Pored sata, na istoj tabli nalazi se i uređaj na kome se bilježe postignuti poeni obije ekipe.

Displeji uređaja za mjerenje 24 sec. su postavljeni na konstrukciji koša iznad table (dva komada), udaljeni najmanje 50 cm od table, i povezani su sa satom za igru, tako da se po isteku 24 sec.kada se oglasi signal za 24 sec., glavno vrijeme ne zaustavlja automatski, kako je određeno Pravilima igre. Uređaj za 24 sec. ima hronometar u gornjem dijelu koji pokazuje vrijeme igre.

Zapisnički sto mora da ima dva različita signala (mjerilac vremena i mjerilac 24 sec.); tablice za pokazivanje broja ličnih grešaka igrača ; uređaj (zastavicu ili slično) kojim se označava kada ekipa učini četvrtu grešku u četvrtini i uređaj za pokazivanje naizmjeničnog posjeda.

Organizator je dužan da organizuje brisanje poda za vrijeme utakmice. Za to je potrebno da obezbijedi dva pomoćna radnika sa odgovarajućim rekvizitima (motka sa suvom krpom koja je pričvršćena za vrh).

Član 17

Ukoliko se utvrdi da je temperatura u dvorani niža od 10o C utakmica se može odigrati uz saglasnost gostujuće ekipe. Organizatoru se ostavlja 24 sata da obezbijedi potrebnu temperaturu dvorane.

Ukoliko organizator (klub domaćin) ne može da obezbijedi potrebnu temperaturu ili drugu dvoranu registrovanu za utakmice muške savezne lige utakmica će se odigrati u roku od 3 (tri) dana.

Odluku o mjestu i troškovima oko organizacije utakmice donosi Komesar lige.

Član 18

Za zapisničkim stolom nalaze se samo službena lica i to prema rasporedu koji je utvrđen Pravilima igre, s lijeva na desno:

- prvo mjesto: mjerilac 24 sec.

- drugo mjesto: mjerilac vremena (rukovalac semaforom)

- treće mjesto: delegat

- četvrto mjesto: zapisničar (ako piše desnom rukom, a ako

 piše lijevom raspored je obrnut)

- eventualno, pored zapisničara može da bude njegov pomoćnik koji upisuje poene i faulove na semaforu i pomaže zapisničaru i mjeriocu vremena.

Lice koje rukuje mikrofonom odnosno razglasnim uređajem, nalazi se za posebnim stolom pored zapisničkog stola.

Razglasni uređaj služi samo za davanje obavještenja o utakmici. Nedopustivo je korišćenje razglasnog uređaja za komentarisanje suđenja, podsticanje publike na navijanje ili ometanje igre gostujuće ekipe.

Član 19

Organizator je dužan da stavi na raspolaganje sljedeće:

**-** himnu Crne Gore, koja se pušta 6 minuta prije početka svake utakmice, a nakon prozivke igrača, odnosno kada su svi igrači postrojeni na terenu

- ispravnu aparaturu za mjerenje vremena i rukovanje semaforom,

- aparaturu za automatsko mjerenje 24 sec,

- uređaj - pokazatelj bonusa (4 lične greške),

- zapisnik, obrazac kakav je propisan Pravilima igre,

- tablice za pokazivanje ličnih grešaka,

- uređaj za pokazivanje naizmjeničnog posjeda,

- rezervnu pištaljku,

- 2 štoperice,

- stoni časovnik za mjerenje time out-a,

Član 20

Utakmice lige igraju se loptama **MOLTEN.**

Organizator je dužan da iznese na teren najmanje 8 lopti i stavi ih na raspolaganje ekipama 30 minuta prije početka utakmice.

Domaća ekipa obezbeđuje najmanje dvije upotrebljavane lopte koje zadovoljavaju karakteristike utvrđene Pravilima igre. Izbor lopte kojom se igra utakmica vrši glavni sudija, a na njegov zahtjev organizator je dužan da iznese još lopti, ukoliko ni jedna od iznijetih lopti ne odgovara.

Član 21

Dresovi igrača moraju da budu obilježeni prema FIBA Pravilima igre. Obavezni izgled dresa je postavljen na sajtu KSCG. Ekipe su obavezne da se pridržavaju pravila obaveznog izgleda dresa.

Gost je dužan da uskladi boju svojih dresova sa bojom dresova domaće ekipe. Ukoliko utakmicu prenosi TV ekipe su dužne da vode računa o izboru dresova, radi nesmetanog praćenja programa.

Domaćin uvijek igra u svijetlim dresovima, a gost u tamnim.
Po odluci FIBA dozvoljeno je korišćenje brojeva od 0 do 99.

**II PRAVILA ZA EKIPE, TRENERE I SLUŽBENA LICA**

Član 22

Na utakmicama lige mogu da nastupe igrači koji posjeduju ovjerene licence od strane Registracione komisije KSCG.

Klubovi su obavezni da na utakmicama nastupe sa najmanje deset, a najviše dvanaest igrača.

Odluku o broju stranih igrača koji imaju pravo nastupa u IA ŽCKL donosi Upravni odbor najkasnije sa odlukom o Sistemu takmičenja za nastupajuću sezonu. Takođe, odluku o broju igrača (uključujući i stranca) koje klubovi poslije septembarsko/oktobarskog prelaznog roka mogu zamijeniti i registrovati donosi Upravni odbor najkasnije sa odlukom o Sistemu takmičenja za nastupajuću sezonu. Tom odlukom Upravni odbor određuje najkasniji datum do kada klubovi poslije septembarsko/oktobarskog prelaznog roka mogu zamijeniti i registrovati igrače.

Član 23

Obavezan je dres kod (sako i pantalone) za stručni štab, osim za medicinsko lice **(**fizioterapeut) i kondicionog trenera (trenerka). Medicincko lice **(**fizioterapeut) i kondicioni trener moraju imati potvrdu izdatu od KSCG prije početka sezone.

Službeni predstavnik ili tehnički rukovodilac kluba ili trener ekipe, dužan je da 30 minuta prije početka utakmice preda delegatu spisak ekipe na posebnom obrascu, sa brojevima na dresovima i sa brojem licence svakog igrača..

Službeni predstavnik kluba mora biti odjeven po dres kodu koji važi za stručni štab.

Član 24

Ljekarski pregled igrača obavezan je i vrši se neposredno prije početka prvenstva, prilikom izdavanja ili ovjere licenci. Igrač bez ljekarskog pregelda **nema** pravo natupa na utakmici. Ekipa gubi utakmicu 20:0 i dobija nula bodova u plasmanu za tu utakmicu ukoliko zbog ljekarskog pregleda nema dovoljan broj igrača za nastup na utakmici.

Član 25

Dužnost trenera ekipe ili pomoćnog trenera može da obavlja samo lice koje posjeduje propisanu trenersku licencu, izdatu od strane Udruženja košarkaških trenera Crne Gore.

Član 26

Komesar izdaje legitimacije za službene predstavnike kluba, fizioterapeute i kondicione trenere.

Na klupi za rezervne igrače mogu da se nalaze isključivo lica sa legitimacijom I A ŽCKL ili UKTCG za tu sezonu:

- trener, samo sa trenerskom licencom izdatom i ovjerenom od strane UKTCG ,

- pomoćni trener, sa trenerskom licencom izdatom i ovjerenom od strane UKTCG

- sedam osoba, sa licencom izdatom i ovjerenom od strane KSCG ili Komesara lige, od kojih je jedna obavezno službeni predstavnik kluba. Ostale osobe mogu biti ljekar, fizioterapeut, kondicioni trener, statističar, tehniko i sl.. Nijedan od prethodno navedenih lica ne može obavljati funkciju trenera ili pomoćnog trenera.

Službeni predstavnik kluba domaćina dužan je da sjedi na klupi domaćina na strani bližoj zapisničkom stolu i odgovoran je delegatu u ime kluba organizatora za organizaciju utakmice.

Komesar lige može da odbije izdavanje legitimacije predloženom licu, ukoliko procijeni da njegovo ponašanje u prethodnom periodu nije bilo na potrebnoj sportskoj visini.

Komesar lige isto tako ima pravo da povuče izdatu legitimaciju, ukoliko ovakvi razlozi nastanu tokom takmičenja. U tom slučaju klub ima pravo da predloži novo lice.

Član 27

Pomoćni trener i druga službena lica nemaju pravo da tokom utakmice komuniciraju sa delegatom i sudijama. Oni su jedino ovlašćeni da prije utakmice stave eventualne primjedbe samo na organizaciju.

Delegat je dužan da ove primjedbe obavezno konstatuje u svom izvještaju.

Trener je jedini predstavnik ekipe koji može da komunicira sa pomoćnim sudijama za vrijeme igre. Trener može u toku utakmice da stavi primjedbe na rad i objektivnost pomoćnih sudija delegatu utakmice, koji o tome obavještava sudije.

Član 28

Svaki klub je dužan da utakmicu igra sa ekipom u najboljem sastavu.

Svaki klub mora imati na klupi najmanje 5 igrača .

Ako taj zahtev nije ispunjen klub podliježe disciplinskoj odgovornosti u skladu sa kaznenim odredbama ovih Propozicija.

**III PRAVILA ZA SUDIJE, DELEGATE, POMOĆNE SUDIJE I STATISTIČARE**

Član 29

Listu sudija za suđenje utakmica lige predlaže Sudijska komisija KSCG a usvaja je Upravni odbor pred svaku sezonu..

Klubovi ne mogu da traže izuzeće sudija.

Sudije za utakmice određuje Predsjednik Sudijske komisije.

Svaki klub je obavezan da licencira najmanje 4 pomoćne sudije.

U cilju obezbjeđenja da suđenje utakmica bude što kvalitetnije, kontrolu suđenja obavljaće posebni kontrolori koje za pojedine utakmice lige odredi Sudijska komisija KSCG. Kontrolori su obavezni da izvještaj o kontroli utakmice dostave Predjedniku Sudijske komisije i Komesaru lige.

Obavještenje o delegiranju sudija i delegata vrši se putem e-mail-a ili preko sajta KSCG

Član 30

Ukoliko se ukaže potreba, za neke utakmice mogu da budu određene i pomoćne sudije van mjesta odigravanja utakmice. U tom slučaju delegiranje vrši Komesar lige. Troškove ovako određenih pomoćnih sudija snosi klub koji iste traži ili I A ŽCKL ukoliko su pomoćne sudije određene na zahtjev Komesara lige.

Član 31

Sudije i delegat dužni su da budu u dvorani 60 minuta prije zakazanog vremena za početak utakmice. Nije dozvoljeno da se koriste prevozna sredstva kojima se u mjesto odigravanja utakmice stiže neposredno prije početka susreta.

Sudije su dužne da uđu na teren za igru u uniformi za suđenje 20 minuta prije početka utakmice.

Pomoćne sudije su dužne da u dvorani budu 45 minuta prije početka utakmice i da se jave delegatu sa ovjerenom licencom za tekuću sezonu.

Pomoćne sudije moraju imati licencu za tekuću sezonu i obavezne su da nose sudijsku uniformu (gornji dio) koju propiše I A ŽCKL.

Nakon završetka utakmice sudije i pomoćne sudije mogu napustiti dvoranu tek po odobrenju - saglasnosti delegata.

Član 32

Utakmice sude trojica sudija.

Ako sudija sa liste nema, utakmicu sude dvojica sudija.

Ukoliko ne dođu dvojica sudija delegat obezbjeđuje zamjenu među dostupnim sudijama sa liste. Ukoliko takvih sudija ne budu obezbijeđeni u roku od 60 minuta utakmica se odlaže. Odluku o novom terminu donosi Komesar.

Ukoliko ne postoje uslovi da se prethodni stav ispuni, delegat može odložiti utakmicu najviše do 24 časa, s tim da odmah obavještava Komesara i Predsjednika sudijske omisije i kancelariju KSCG radi obezbjeđenja novih sudija.

Ovako odložena utakmica mora se odigrati u roku od 24 časa.

Gostujuća ekipa je obavezna, ukoliko to naloži delegat, da sačeka odigravanje utakmice, u protivnom susret se registruje službenim rezultatom. Troškove boravka gostujuće ekipe u ovom sučaju snosi KSCG.

Pomoćne sudije moraju imati licencu, a eventualnu njihovu zamjenu određuje delegat.

Član 33

Sudije su potpuno samostalne u donošenju odluka.

Sudije su dužne da striktno sprovode Pravila igre i da ne dozvole da se krše odredbe ovih Propozicija i Pravilnika o takmičenju KSCG. Oni vode računa da su dresovi obilježeni na pravilan način, da su dresovi kapitena ekipa vidno obilježeni, da su svi igrači jedne ekipe u istovjetnoj sportskoj opremi i neće dozvoliti ulazak na teren igraču koji nije odjeven kao i drugi članovi njegove ekipe.

Sudije su isključivo odgovorne za red na terenu i saradnju sa zapisničkim stolom.

Prvi sudija se smatra posebno odgovornim u djelokrugu ovlašćenja koja ima sudija prema Pravilima igre, odredaba ovih Propozicija i Sudijskog kodeksa koji uređuje rad sudija.

Član 34

Sudije su dužne da utakmicu, ako postoji realna mogućnost, svakako dovedu do kraja.

Ako je utakmica prekinuta iz razloga što su gledaoci ušli u teren i izazvali tuču ili prekid, sudije su dužne da istu nastave, po pražnjenju dvorane - djelimičnom ili potpunom - ili najkasnije u roku od 24 časa pred praznom dvoranom.

Prvi sudija definitivno prekida utakmicu ako je ostvaren fizički napad na sudiju ili delegata, ili ako gledaoci neposredno ili bačenim predmetima povrijede službeno lice, igrača, trenera, ili drugog člana ekipe.

Ukoliko je odlukom prvog sudije utakmica definitvno prekinuta, ekipa koja je odgovorna za prekid gubi utakmicu službenim rezultatom 2:0 i dobija nula bodova u plasmanu za tu utakmicu.

Druge kazne u vezi sa utakmicom date su u kaznenim odredbama ovih Propozicija.

Član 35

Delegat prije početka utakmice provjerava delegiranje pomoćnih sudija.

Delegat je dužan da konstatuje urednu prisutnost statističara 45 minuta prije zakazanog vremena za početak utakmice.

Delegat je obavezan da statističaru obezbijedi roster domaće i gostujuće ekipe 30 minuta prije zakazanog vremena za početak utakmice.

Delegat dobija od službenih predstavnika klubova liste prijavljenih igrača i licence, provjerava ispravnost podataka unijetih u zapisnik, brojeve igrača i zahtjeva da trener svojim potpisom u zapisniku ovjeri unijete podatke.

Delegat proverava licence trenera, pomoćnog trenera i službenih predstavnika kluba.

Delegat je obavezan da upozori službenog predstavnika kluba domaćina da postavi obilježja sponzora KSCG na propisanim mjestima, ukoliko to već nije na osnovu uputstva, pravilno izvršeno i da ne dozvoli početak utakmice dok se ne ispune obaveze prema KSCG sponzoru.

Delegat snosi odgovornost za rad zapisničkog stola.

Delegat u prisustvu službenog predstavnika kluba domaćina provjerava, da li je obezbijeđeno uredno vođenje statistile.

Obaveza delegata je da, u slučaju nesportskog ponašanja gledalaca – vrijedjanja učesnika utakmice, opomene lice koje rukuje razglasnim uredjajem, da upozori publiku da isto nije dozvoljeno.

Član 36

Sudije same ili na prijedlog delegata smjenjuju pomoćnog sudiju, ukoliko konstatuju da ovaj čini greške i da istim utiče na regularnost utakmice. U tom slučaju napraviće se pauza radi smenjivanja pomoćnog sudije.

Delegat određuje zamjenu među prisutnim sudijama sa liste.

Član 37

Sudije su dužne da na zahtjev delegata opišu sve sporne momente na utakmici, navedu razloge za dosuđene tehničke i isključujuće greške igračima i treneru, kao i druge značajne odluke koje nisu vezane za sam tok igre (smenjivanje pomoćnog sudije, delimično ili potpuno pražnjenje dvorane i sl.).

Sudije su dužne da opišu sve sporne momente na utakmici,navedu razloge za dosuđene tehničke i isključujuće greške, kao i druge značajne odluke koje nisu vezane za sam tok igre, (smjenjivanje pomoćnog sudije, ponašanje gledalaca, djelimično ili potpuno odstranjivanje gledalaca i slično).

Delegat je obavezan da iznese svoje mišljenje o spornim činjenicama i da insistira da sudije isto tako iznesu svoja mišljenja. Na zahtjev sudija delegat je dužan da iznese svoje mišljenje o činjenicama, u slučaju da su one sporne.

Član 38

Službena lica su obavezna da poštuju kodeks ponašanja za službena lica i to posebno u pogledu sljedećeg:

* službena lica, sudije i delegat dužna su da u mjesto odigravanja utakmice stignu najkasnije 1 čas

prije početka utakmice;

* službenim licima nije dozvoljeno da budu gosti ekipa u ligi u kojoj obavljaju svoju dužnost
* službena lica, sudije i delegat ne smiju da putuju na utakmicu automobilom ili autobusom bilo koje ekipe kojima u ligi sude ili obavljaju dužnost delegata;
* službenim licima nije dozvoljeno da sa sobom vode bilo koga;
* službena lica moraju da budu odjevena na odgovarajući način: sako, pantalone i kravata.
* službena lica imaju pravo da koriste sopstveni automobil na bilo kom rastojanju , tada će im se priznati nadoknada od 0,30 € po kilometru. Ukoliko dvojica ili trojica službenih lica putuju u istom pravcu na utakmicu dozvoljeno je korišćenje samo jednog automobila;
* službena lica koja u periodu od 24 časa prije utakmice konzumiraju alkohol u bilo kojoj količini podležu disciplinskoj odgovornosti u sklasu sa kaznenim odredbama ovih Propozicija
* delegati su posebno odgovorni za utvrđivanje prekršaja kodeksa po bilo kom osnovu kao i za podnošenje izveštaja o istom.

Član 39

Službenim licima koja ne poštuju odredbe ovih Propozicija, Sudijski i delegatski kodeks, kao i Pravilnik o takmičenju KSCG, disciplinske mjere izriče Komesar.

Član 40

Listu delegata usvaja Upravni odbor KSCG na prijedlog Komesara lige i Sudijske komisije (člana komisije zaduženog za delegate) na osnovu zapažanja o kvalitetu rada u prethodnoj sezoni uz pismeno obrazloženje.

Lista kontrolora formira se na prijedlog Predsjednika Sudijske komisije a usvaja je Upravni odbor KSCG.

Delegiranje delegata za utakmice I A ŽCKL vrši Sudijska komisija - član komisije zadužen za delegate.

Delegat je obavezan da potvrdi ili otkaže delegiranje Komesaru I A ŽCKL putem e-mail-a u roku od 24 časa nakon dobijanja nominacije za utakmicu.

Delegat je odgovoran za rad pomoćnih sudija za zapisničkim stolom.

Delegat je dužan da prati zbivanja u gledalištu, za i oko zapisničkog stola i klupa za rezervne igrače i da, u slučaju potrebe, o njima obavještava sudije kako bi oni mogli blagovremeno da preduzmu odgovarajuće mjere.

Delegat vrši kontrolu trenerskih i službenih legitimacija.

Delegat obavezno u svoj izvještaj unosi zapažanja i ocjene o svim događajima vezanim za utakmicu.

Delegat je obavezan da da svoje mišljenje o spornim činjenicama i da insistira da sudije isto tako daju svoja zapažanja.

Delegat vrši kontrolu licenci pomoćnih sudija, igrača, službenog predstavnika kluba, trenera, pomoćnog trenera, ljekara i fizioterapeuta. Delegat u svoj izvještaj unosi svoje zapažanje i daje ocjenu o samom toku i organizaciji utakmice. Delegat u svom izvještaju daje opisnu ocjenu suđenja svakog sudije. Delegat je obavezan da da svoje mišljenje o spornim činjenicama i da insistira da sudije isto tako daju svoja zapažanja o prigovorima, ali samo o onima koji se ne odnose na suđenje. Na zahtjev sudije delegat je dužan da iznese činjenice u slučaju da su one sporne, ali pri tom ne smije da insistira na odluci.

Član 41

Sudija i delegat i službeni prestavnici oba kluba su obavezni da podnesu disciplinsku prijavu ukoliko se za vrijeme utakmice učini disciplinski prekršaj predvidjen Disciplinskim pravilnikom KSCG.

Disciplinsku prijavu mogu podnijeti sudije, delegat i službeni predstavnici oba kluba. Delegat je obavezan da uzme izjave od prekršioca i sudija i iste dostavi Komesaru.

Od igrača, trenera i drugih službenih lica isključenih na utakmici, obavezno se uzima izjava.

Član 42

Delegat svoj izvještaj dostavlja Komesaru putem e-maila najkasnije 24 časa poslije utakmice u PDF formatu, a original sa ostalom dokumentacijom utakmice šalje poštom, najkasnije u roku od 3 dana.

Izvještaj delegata mora biti elektronski popunjen (nije dozvoljeno pisanje olovkom) na propisanom obrascu.

Zapisnik utakmice, prijave igrača i službenih lica obje ekipe delegat dostavlja kancelariji KSCG u roku od 24 časa.

Rezultat utakmice i sve bitne činjenice (incident, TG, DG i sl.) vezane za utakmicu delegat na najbrži mogući način telefonom ili mailom saopštava Komesaru takmičenja.

Komesar vrši registraciju utakmice na osnovu izvještaja delegata.

Delegatski izveštaj se sastavlja u dva primjerka, od kojih se jedan primerak dostavlja Komesaru a jedan zadržava delegat.

Delegatu, sudijama i zvaničnim predstavnicima klubova nije dozvoljeno, tj. nisu ovlašćeni da o navodima u izveštaju obavještavaju javnost. Ukoliko ima primjedbi, službeni predstavnik kluba je dužan da iste konstatuje u izvještaju delegata.

Delegat nije dužan da izvještaj sastavi u službenim prostorijama nakon utakmice ali je dužan da pita službene predstavnike klubova da li imaju primjedbi. U izvještaj delegat unosi svoje ocjene i zapažanja, kao i zaključke o organizaciji i toku utakmice. Delegat u svom izvještaju daje numeričku ocjenu suđenja svakog sudije od 2 do 5.

.

Član 43

Disciplinsku odgovornost delegata konstatuje i rješava Komesar lige na osnovu Propozicija.

Član 44

Na svim utakmicama statistika se vodi prema zvaničnom kompjuterskom programu lige. Licencu za rad statističara izdaje kancelarija I A ŽCKL.

Statističare na utakmicama određuje kancelarija KSCG koja snosi odgovornost za njihov rad.

Statističari su dužni da budu u dvorani 45 minuta prije zakazanog vremena za početak utakmice.

.

**IV DUŽNOSTI ORGANIZATORA UTAKMICE**

Član 45

Klubovi su obavezni da prije početka lige obaveste Komesara o mjestu, dvorani i alternativnoj dvorani za odigravanja utakmica, za tekuću takmičarsku sezonu.

Izuzetno, mjesto odigravanja utakmice se može promijeniti:

- odlukom o disciplinskoj kazni od strane Komesara lige, kazna zabrane igranja određenog broja utakmica na svom terenu;

- odobrenjem Komesara lige za nastup, obavezno u najbližoj dvorani registrovanoj za takmičenje u saveznim ligama u slučaju havarije dvorane u kojoj se igra.

Komesar službeno obavještava sve učesnike u takmičenju o danu, vremenu i mjestu odigravanja utakmice.

Član 46

Organizator je dužan da rezerviše smještaj za gostujuću ekipu i jedan termin za trening, ukoliko ona to zatraži 7 dana ranije, u pismenoj formi.

Organizator je dužan da pomogne gostujućoj ekipi u svakoj prilici. Određuje predstavnika kluba koji pomaže gostujućoj ekipi, daje obavještenja o utakmici ili treningu (ukoliko gostujuća ekipa to zatraži), daje obavještenja o terminu i sl..

Član 47

Organizator je dužan da na svakoj utakmici postavi propisana obilježja Sponzora lige.

Organizator je dužan da na svakoj utakmici organizuje i obezbijedi redarsku službu i obezbijedi prisustvo organa MUP-a odnosno da prijavi javni skup u zakonskom roku organu MUP-a u dovoljnom broju, zavisno od veličine dvorane, broja posjetilaca i sl. Dokument o prijavi javnog skupa organizator dostavlja delegatu utakmice prije početka utakmice.

Organizator obezbjeđuje prisustvo medinskog lica sa liste koju je klub dostavio Komesaru prije početka sezone. Ukoliko nema medinskog lica sa licencom ovjerenom od ljekarske komore u dvorani utakmica ne može da počne do obezbijeđivanja prisustva medinskog lica.

Snimanje utakmica video kamerom je obavezno. Realizaciju snimanja obezbeđuje kancelarija I A MCKL. Snimanje utakmice je dozvoljeno gostujućoj ekipi i klub domaćin je obavezan da istoj obezbijedi odgovarajuće uslove za snimanje. Organizator je dužan da obezbijedi internet vezu za potrebe ON-LINE statistike, minimalne brzine od 10Mbit/sek. Kvalifikovane statističare na utakmicama određuje kancelarija KSCG, koja snosi odgovornost za njihov rad.

 Na svakoj utakmici organizator na vidnom mjestu postavlja državnuu zastavu i odmah pored, zastavu KSCG dimenzija 3X1,5.

Član 48

Dužnost organizatora je da preduzme sve mjere kako bi bio obezbijeđen normalan tok utakmice.

Organizator snosi punu odgovornost za sve prekršaje i incidente koji se dogode na samoj utakmici ili neposredno u vezi sa njom.

Organizator mora da obezbijedi da u svakom trenutku može da reguliše ponašanje gledalaca, kako bi se omogućilo nesmetano odvijanje igre. Organizator je dužan da obezbijedi zaštitu protivničke ekipe ukoliko publika vrijeđa gostujuću ekipu na bilo kojoj osnovi.

Nije dozvoljeno nesportsko navijanje gledalaca i navijanje koje onemogućava normalan tok utakmice (pištaljke, zvučna pojačala, vrijeđanje, psovke, laseri i sl.).

Organizator ne sme da dozvoli posjetiocima da na bilo koji način povrijede prostor za igru unutar ograde (nije na primer, dozvoljeno mahanje zastavama ili naginjanje preko ograde, pomjeranje konstrukcija i sl.).

Organizator je odgovoran za obezbijeđenje reda u gledalištu i terenu i dužan je da poštuje naloge delegata date u tom smislu.

Organizator odgovara za bacanje petardi i drugih predmeta (u gledalištu i na teren), bez obzira čiji to navijači čine. ukoliko se to ipak dogodi, biće kažnjen u skladu sa kaznenim odredbama Propizicija o takmičenju.

U slučaju nereda na terenu ili u dvorani, organizator mora da preduzme sve mjere i potpuno zaštiti sve članove obije ekipe i službena lica. Njegova je dužnost da obezbijedi njihov neometani odlazak u svlačionicu, a članovima gostujuće ekipe, sudijama i delegatu i odlazak iz grada.

Svaki napad na ekipe, sudije ili službena lica, biće kažnjen u skladu sa kaznenim odredbama Propizicija o takmičenju

Član 49

Ukoliko gostujuća ekipa organizuje dovođenje svojih navijača na utakmicu (zajednički prevoz), tim aktom preuzima i odgovornost za sve što ti navijači učine u dvorani i van nje.

Gostujuća ekipa je dužna da najmanje tri dana prije utvrdjenog termina za odigravanje utakmice, obavijesti domaćina i Komesara lige o dolasku svojih navijača (broj navijača maksimalno 20, prevozno sredstvo i odgovorno lice). Ukoliko organizovana navijačka grupa najavljena na način iz stava 1 i 2 ovog člana učini prekršaj predviđen kaznenim odredbama ovih Propozicija Komesar takmičenja će kazniti i gostujuću ekipu.

Organizovanim grupama navijača nije dozvoljeno da se nalaze iza zapisničkog stola i klupe gostujuće ekipe.

Službena lica su dužna da u slučaju ispada gledalaca detaljno opišu događaj i odgovornost navijača.

Komesar takmičenja ima pravo da u skladu sa mišljenjem Komesara za bezbjednost zabrani prisustvo gostujućih navijača na konkretnoj utakmici.

Član 50

Za svaki prekršaj koji učini klub organizator, Komesar će izreći kazne u skladu sa kriterijumima za izricanje kazni, prema Propozicijama za takmičenje KSCG.

Član 51

U cilju potpunog informisanja javnosti i marketinškog promovisanja takmičenja klub organizator utakmice ima sljedeće obaveze:

* Klub organizator je u obavezi da kancelariji PR službe KSCG (rajko.perovic@yohoo.com) dostavi najmanje 5 fotografija sa utakmice koje najbolje predstavljaju samu utakmicu. Obavezne su i fotografije trenera i najboljih strijelaca obije ekipe
* Klub organizator je u obavezi da obezbijedi video izjave aktera utakmice (trenera obije ekipe i najboljih strijelaca oba kluba) i da ih dostavi posle odigrane utakmice najkasnije 24 sata na e-mail adresu rajko.perovic@yohoo.com
* U izjavama trenera, igrača, službenih predstavnika kluba zabranjeno je komentarisanje rada službenih lica i iznošenje bilo kakvih komentara koji bi bili antipropaganda utakmice, učesnika i takmičenja i koji bi štetili afirmaciji takmičenja.

Nepoštovanje Člana 51 tačka 1 i 2, klub organizator kazniće se novčanokm kaznom u iznosu od 50€.

 Član 52

Klub koji samovoljno napusti teren prije završetka započete utakmice, nakon poziva glavnog sudije da se utakmica nastavi, te se utakmica ne završi, gubi utakmicu bez borbe službenim rezultatom 20:0 i dobija nula bodova u plasmanu za tu utakmicu.

U ovom slučaju klub će biti kažnjen novčanom kaznom u iznosu od 1000€ a trener i službeni predstavnik novčanom kaznom u iznosu od po 500€. U ponovljenom slučaju nočana kazna se duplira, klub se isključuje iz takmičenja i seli u niži rang od trenutnog ranga u kom se takmiči.

Klub koji samovoljno napusti teren prije završetka započete utakmice, pa se nakon poziva glavnog sudije utakmica nastavi, čini prekršaj za koji će biti izrečena novčana kazna u iznosu od 800€, a trener i službeni predstavnik novčano kaznom u iznosu od po 400€. U ponovljenom slučaju nočana kazna se duplira.

**V TOK UTAKMICE**

Član 53

Početkom utakmice smatra se onaj momenat kada su sudije ušle u dvoranu i kada je semafor pušten u rad, tj. 20 minuta prije početka igre.

Dvadeset minuta prije početka susreta prvi sudija pregleda da li je organizator ispunio zahtjeve Propozicija, da li su na terenu pomoćne sudije, da li su svi uređaji u ispravnom stanju i da li se u prostoru za igru nalazi neka osoba koja nema licencu.

Ukoliko sudije ustanove neispravnost na uređajima ostaviće organizatoru najviše jedan čas da to dovede u red. Ukoliko se kvar ne otkloni u tom roku, utakmica se odlaže za najviše 24 časa.

Član 54

Šezdeset minuta prije početka utakmice, mjerilac vremena uključuje semafor u rad. Pomoćne sudije zauzimaju svoja mjesta.

Šest minuta prije početka utakmice, prvi sudija sirenom poziva igrače koji su se zagrijavali da se postroje iza bočne linije.

Spiker predstavlja publici kapitena, zatim ostale igrače prema rednim brojevima. Predstavljaju se prvo igrači i trener gostujuće, a zatim domaće ekipe.

Po završenom predstavljanju, intonira se himna Crne Gore, nakon čega igrači prilaze jedni drugima, rukuju se i odlaze prema klupama.

Ukoliko je prezentacija preduga, mjerilac vremena će zaustaviti sat na 3 minuta.

Pola minuta prije početka utakmice mjerilac vremena vraća semafor - sat na početni položaj, a članovi prvih petorki izlaze na teren.

**VI ODREĐIVANJE PLASMANA**

Član 55

Plasman ekipa utvrđuje se prema FIBA Pravilima igre (plasman ekipa). Za pobjedu se dobijaju 2 boda a za poraz 1 bod.

**VII ŽALBE**

Član 56

Žalba na utakmicu najavljuje se u zapisniku utakmice potpisom kapitena ekipe, **najkasnije 15 minuta po završetku utakmice.**

U redovnim okolnostima žalba se izjavljuje za zapisničkim stolom, dok se u vanrednim okolnostima žalba izjavljuje u službenim prostorijama kluba.

Žalba se u pisanom obliku podnosi delegatu, najkasnije 60 minuta po završetku utakmice. Službena lica na utakmici, sudije i delegat, daju mišljenje o žalbi. Klub može da dopuni žalbu, s tim da dopuna mora biti najavljena 24 časa po odigranoj utakmici. Dopuna žalbe ne može da se odnosi na činjenice koje nisu navedene u žalbi odmah nakon utakmice.

Dopuna mora da bude dostavljena u roku od tri dana po odigranoj utakmici. Za svaku žalbu u roku od 3 dana mora biti uplaćen iznos od 200 bodova.

Član 57

Žalba koja nije najavljena potpisom kapitena, koja nije na vrijeme uručena delegatu, kao i žalba za koju nije uplaćen iznos od 200 bodova, neće se uzimati u razmatranje.

Član 58

Za utvrđivanje tačnog datuma kada je dopuna žalbe podnijeta i kada je uplata takse izvršena, služi jedino primjerak novčane uplatnice.

Član 59

Komesar lige može žalbu da usvoji ili odbije

Kada žalbu odbije utakmica se registruje postignutim rezultatom.

Kada žalbu usvoji, Komesar lige će donijeti novu odluku u skladu sa važećim propisima. Žalbu će usvojiti ukoliko je učinjena povreda pravila igre koja je bitno uticala na rezultat, ili je utakmica bila neregularna zbog odsustva uslova za odigravanje utakmice koji su predviđeni Propozicijama takmičenja, a što je uslovilo da postignuti rezultat nije posljedica sportskog nadmetanja.

Član 60

Jednom registrovana utakmica ili donijeta odluka u vezi sa takmičenjem, ne može biti poništena.

Član 61

Ako je tokom utakmice došlo do spornih situacija, delegat je dužan da to opiše u svom izvještaju i da od odgovornih lica uzme pismene izjave, koje prilaže izvještaju.

Ako je neki od klubova uložio prigovor, delegat je dužan da u svom izvještaju izloži svoje mišljenje o prigovoru i da izvede i priloži dokaze na osnovu kojih će Komesar lige lakše donijeti svoju odluku. Komesar lige ne može da odbije registraciju utakmice za koju ne postoji prigovor.

Odluke Komesara o registraciji utakmice i odbijanju žalbe su konačne. Ukoliko se klub žalio na odluke sudija i kvalitet suđenja, kao i na rad službenih lica na utakmici, klub ima mogućnost da se žali Komisiji za žalbe i kontrolu suđenja koja donosi konačnu odluku u dijelu procjene kvaliteta suđenja i eventualnih grešaka sudija koje su direktno uticale na rezultat.

Član 62

Ukoliko žalba bude usvojena i rezultat utakmice poništen, prilikom odigravanja ponovljene utakmice klubovi dijele prihod i rashod na jednake djelove.

.

 Član 63

Odluku o žalbi Komesar mora da donese najkasnije u roku od 7 dana po odigranoj utakmici, osim za utakmice Play Off-a gdje se odluka o žalbi donosi najkasnije u roku od 24 sata.

Član 64

U slučaju podnošenja žalbe u roku od tri dana potrebno je uplatiti na žiro račun Saveza, iznos od 200Eur i u slučaju odbijanje žalbe iznos se ne vraća, a ukoliko sa žalba uvaži žalioc ima pravo na povraćaj uplaćenog iznosa.

Sve eventualne troškove žalbenog postupka pokriva klub koji je prouzrokovao troškove.

Član 65

Žalba na utakmicu u završnom dijelu takmičenja rješava se u roku od 24 časa od momenta odigravanja utakmice.

**VIII KAZNENE ODREDBE**

Član 66

* Komesar lige izriče kazne za prekršaje predviđene ovim Propozicijama.
* Za prekršaje i kazne koji nisu predviđeni ovim Propozicijama izriču se kazne propisane Disciplinskim pravilnikom KSCG
* Osim kazni izrečenih od strane FIBA-e i ostalih evropskih FIBA klupskih takmičenja u vezi sa doping kontrolom, Komesar lige priznaće i druge vremenske kazne po pravosnažnim odlukama tih tijela
* Vremenske kazne izrečene po pravosnažnim odlukama nadležnih tijela KSCG-a Komesar lige će dostaviti u FIBA-u i tijelima ostalih evropskih klupskih takmičenja na evidenciju i recipročno priznavanje
* Ukoliko postoji sporan detalj na utakmici koji nije naveden u izvještaju delegata utakmice a utvrđen je naknadnim pregledom video snimka u roku od 24 sata, Komesar lige može izreći kaznu u skladu sa ovim Propozicijama

Član 67

1. **ORGANIZACIJA UTAKMICE**

Za prekršaje predviđene ovim članom Komesar takmičenja izriče sljedeće kazne

|  |  |
| --- | --- |
| Nepravovremena i neuredna prijava utakmice | 50 |
| Neispravni tehnički uređaji ili uređaji koji nisu u skladu sa Propozicijama  | 50 |
| Slaba organizacija zapisničkog stola  | 50 |
| Nedostatak pomoćnih uređaja  | 50 |
| Nedovoljno zagrijana ili nedovoljno osvjetljena dvorana | 50 |
| Neobezbjeđivanje odgovarajućih svlačionica za službena lica i ekipe | 50 |
| Neobezbjeđivanje medicinske službe ljekarske službe u dvorani | 300 |
| Izostanak redarske službe, slab rad redarske službe | 50 |
| Neispravna sportska oprema igrača | 50 |
| Reklamiranje drugih liga bez dozvole KSCG  | 500 |
| Neopoštovanje obaveza prema sponzorima KSCG  | 200 |
| Neizlaženje u susret uredno podnijetom zahtjevu gostujuće ekipe za trening | 50 |
| Neobezbjeđivanje prostorije za sastavljanje izvještaja | 50 |
| Neprijavljivanje utakmice (javnog skupa) MUP-u | 50 |
| Neobezbjeđivanje osoba i pribora za sušenje mokrog dijela igrališta | 50 |
| Neisticanje državne zastave, zastave saveza ili ne intoniranje himne | 1000 |
| Neobezbjeđivanje potrebnog broja lopti (4) za zagrijavanje svakoj ekipi | 50 |
| Nepredstavljanje igrača prije početka utakmice | 50 |
| Neuručivanje službene dokumentacije delegatu 40 minuta prije početka utakmice  | 50 |
| Neimanje ili neispravna Internet veza | 50 |
| Neosiguravanje prostora za rad sredstava javnog informisanja | 50 |
| Nepridržavanje odredbi propzicija koje se odnose na tehničke normative | 50 |
| Neodržavanje konferencije za medije – nedostatak prostorije | 50 |
| Nedolazak na konferenciju za medije trenera ili igrača | 100 |
| Nastup ekipe sa manje od 10 igračica | 50 |

U slučaju ponavljanja na istoj utakmici bilo kojih od prekršaja novčana kazna se udvostručuje.

Rok za plaćanje kazni izrečenih klubovima je 15 dana od dana ispostave računa. U slučaju nepravovremenog plaćanja kazne klubovi se automatski suspenduju i ne mogu nastupati na utakmicama do uplate kazne**.** U ponovljenim slučajevima u toku jednog takmičenja novčane kazne se udvostručuju.

Svaka naredna novčana kazna izrečena primjenom iste disciplinske odredbe, udvostručuje se.

Član 68

**B) NESPORTSKO PONAŠANJE GLEDAOCA ZA VRIJEME UTAKMICE**

|  |  |
| --- | --- |
| Bacanje bezopasnih predmeta | 50 |
| Bacanje tvrdih predmeta koji mogu uzrokovati povrede (upaljači, novac, plastična boca itd) | 100 |
| Bacanje tvrdih predmeta koji mogu uzrokovati povrede opasne po život (kamen,stolica, bodež itd.) | 300 |
| Paljenje petadi,baklji i sličnih pirotehničkih sredstava na tribinama | 200 |
| Bacanje petardi,baklji i sličnih pirotehničkih sredstava na teren | 500 |
| U težim slučajevima sa ozbiljnim posledicama zabrana igranja određenog broja utakmica na domaćem terenu | 1500 | 3-10 utakmica |
| Prijetnje ili podsticanje na nasilje prema službenim licima i igračima | 50 |  |
| Pljuvanje igrača ili službenih osoba od strane gledaoca | 100 |  |
| Vrijeđanje učesnika utakmice na rasnoj, polnoj, nacionalnoj ili vjerskoj osnovi | 200 | Pražnjenje dijela tribina |
| Pjevanje pjesama ili dobacivanje poruka u čijem sadržaju se podstiče nasilja ili mržnja | 100 |  |
| Ako bilo koji gore navedeni sporni događaj uzrokuje privremeni prekid utakmice | 500 |  |
| Ako bilo koji gore navedeni sporni događaj uzrokuje prekid utakmice bez nastavka | 1000 | 20- 0 službeni rezultat |
| Pušenje u dvorani  |  50 |
| Ometanje rada zapisničkog stola od strane gledalaca  | 50 |
| Nepoštovaje himne – sjedenje za vrijeme intoniranja | 100 |
| Isticanje partiskih ili simbola druge države  | 500 |

Komesar takmičenja može izreći i kazne zabrane i igranja pred gledaocima od 1 do 10 službene (prvenstvene ili Kup) utakmice ili zabrana korištenja određenih tribina. U slučaju ponavljanja na istoj utakmici bilo kojih od prekršaja novčana kazna se udvostručuje.

Rok za plaćanje kazni izrečenih klubovima je 15 dana od dana ispostave računa. U slučaju nepravovremenog plaćanja kazne klubovi se automatski suspenduju i ne mogu nastupati na utakmicama do uplate kazne**.** U ponovljenim slučajevima u toku jednog takmičenja novčane kazne se udvostručuju.

Svaka naredna novčana kazna izrečena primjenom iste disciplinske odredbe, udvostručuje se.

Član 69

1. **FIZIČKI NAPAD GLEDAOCA**

|  |  |
| --- | --- |
| Ulazak i ometanje neovlaštenih osoba u teren prije utakmice  | 100 |
| Ulazak i ometanje neovlaštenih osoba u teren tokom utakmice  | 200 |
| Ulazak i ometanje neovlaštenih osoba u teren posle utakmice | 400 |
| Napad gledaoca na igrače, trenere i službena lica utakmice na terenu ili u krugu sportskog objekta | 1.000 | Zabrana igre | 1-3 ut |
| Napad gledaoca na igrače, trenere i službena lica utakmice u službeni prostorijama posle utakmice | 2.000 | Zabrana igre | 1-5 ut |
| Napad gledaoca na igrače, trenere i službena lica utakmice na terenu ili u krugu sportskog objekta | 4.000 | Zabrana igre | 1-5 ut |
| Ako napad izvršen na terenu, prostorijama dvorane ili u krugu dvorane prouzrokuje povredu igrača, trenera ili službene osobe | 8.000 | Zabrana igre | 1-5 ut |
| Ostvarena namjera napada sa prekidom utakmice  | Zabrana igre | 1-10 ut |
| Ostvarena namjera napada bez prekida utakmice  | Zabrana igre | 1-5 ut |

Komesar takmičenja može izreći i kazne zabrane i igranja pred gledaocima od 1 do 10 službene (prvenstvene ili Kup) utakmice ili zabrana korištenja određenih tribina. U slučaju ponavljanja na istoj utakmici bilo kojih od prekršaja novčana kazna se udvostručuje.

Rok za plaćanje kazni izrečenih klubovima je 15 dana od dana ispostave računa. U slučaju nepravovremenog plaćanja kazne klubovi se automatski suspenduju i ne mogu nastupati na utakmicama do uplate kazne**.** U ponovljenim slučajevima u toku jednog takmičenja novčane kazne se udvostručuju.

Svaka naredna novčana kazna izrečena primjenom iste disciplinske odredbe, udvostručuje se.

Član 70

1. **NESPORTSKO PONAŠANJE IGRAČA, TRENERA I SLUŽBENIH KLUPSKIH LICA (doktora, fizioterapeuta, službenog predstavnika kluba, odgovornih osoba kluba)**

|  |  |
| --- | --- |
| Za tehničku grešku igrača | 30 |
| Floping igrača | 25 |
| Za tehničku grešku trenera | 50 |
| Za tehničku grešku službenog predstavnika | 50 |
| Za iskljlučujuću grešku igrača | 50 |
| Za iskljlučujuću grešku trenera | 100 |
| Za iskljlučujuću grešku službenog prestavnika  | 100 |

Za svaku isključujuću grešku igrač, trener i službene osobe će se kazniti novčano i mogućnost zabrana obavljanja dužnosti od 1 do 5 službene (prvenstvene ili Kup) utakmice. Osim za isključujuću grešku za kombinaciju dvije grešaka (nesportske greške, tehničke ili floping) u jednoj utakmici. Ako nakon isključenja ne napusti dvoranu kažnjava se dodatno:

|  |  |
| --- | --- |
| Igrač | 100 |
| Trener | 200 |
| Službeni predstavnik  | 200 |

|  |  |  |
| --- | --- | --- |
| Za podnijetu prijavu protiv igrača, trenera ili službenog lica nakon što Komesar utvrdi činjenice, Komesar može izreći novčanu kaznu ili kazni od ne igranja ili neobavljanja dužnosti ili obje kazne  | 100 | 1-3 ut |
| Fizički napad igrača, trenera ili službene klupske osobe na sudiiju, komesara, kontrolore, pomoćnog sudiju, statističare, igrača, trenera, gledaoca ili službenu osobu druge ekipe, prije, za vrijeme ili nakon utakmice. Za teže prekršaje nadležna je Disciplinska kmisija. | 1.000 | 2-5 ut do 6 mjeseci suspenzija |
| Prijetnje prema sudijama, komesaru, kontroloru, delegatima kontakt/napad igrača, trenera ili službene klupske osobe na redarsku ili policijsku službu ili vrijeđanje istih | 200 |
| Nelicencirani ili kažnjeni treneri koji ostvare ili pokušaju ostvariti na prikriven način trenersku dužnost bez trenerske licence odnosno za vrijeme dok kazna traje | 200 |
| Igrači koji javno kritikuju odluke sudija | 100 |
| Treneri, službene i odgovorne osobe klubova koji javno kritikuju odluke sudija  | 200 |
| Treneri, sudije, igrači, službene i odgovorne osobe klubova koji javno komentarišu i narušavaju ugled KSCG ili njegovih organa | 500 | Ponovo Suspenzija do odluke Discipinske komisije |
| Nedolazak prijavljene osobe u prostorije za sastavljanje izvještaja radi saslušanja– davanja izjave | 100 |
| Nanastupanje na utakmici sa obaveznih 10 igrača | 100 |
| Nesporstsko ponašanje, pokušaj napada i prijetnje među igračima, službenim licima i prema publici  | 200 |
| Ostvareni fizički kontakt među igračima, službenim licima i prema publici | 300 |
| Međusobni obračun igrača, trenera, službenih lica, predstavnika kluba - vinovnik incidenta zabranom igranja/obavljanja funkcije na 1 utakmici i novčano 1000 a ostali učesnici 500 |
| Teži prekršaji i ispadi iz prethodnog člana zabrana nastupa 1-10 utakmica a u naježim slučajevima suspenzija i predaja Disciplinskoj komisiji ili vremenska kazna prema odredbama Disciplinskog pravilnika KSCG | 1-10 ut | Disciplinski postupak KSCG |
| Nepridržavanje ili neprisustvovanje ceremonijalu završnice Play-off ili Kup takmičenja | 1.000 |
| Nedolazak igrača ili trenera na ALL STAR utakmicu  | 500 |
| Odbijanje davanja uzorka urina (ili drugih tjelesnih tečnosti) radi sprovođenja doping kontrole | 1.000 | Vremenska suspenzija |

Kazne igračima, trenerima i službenim klupskim osobama izriču se i uplaćuju na ime kluba. U slučaju nepravovremenog plaćanja kazne (rok od 15 dana od ispostave računa) igrači i treneri se automatski suspenduju i ne mogu nastupati na utakmicama odnosno ne mogu voditi ekipu do uplate kazne. U ponovljenim slučajevima na istoj utakmici novčane kazne se udvostručuju**.**

Član 71

**E) NESAVJESNO OBAVLJANJE DUŽNOSTI DELEGATA, SLAB I NESTRUČAN RAD SUDIJA, KONTROLORA I POMOĆNIH SUDIJA**

|  |  |
| --- | --- |
| Nesavjesno i neuredno obavljanje dužnosti, nesportsko ponašanje sudija, pomoćnih sudija, kontrolora i delegata kao i neuredno i netačno sprovođenje odluka i instrukcija Komesara i ne javljanje delegatu prilikom odlaska na utakmicu | 1-6 utakmica u tempu delegiranja |
| Neobjektivno prikazivanje činjenica u izvještaju kao i prikrivanje pojedinih činjenica | 1-6 utakmica u tempu delegiranja |
| Nepropisno oblačenje sudija, delegata (odijelo i kravata) i kontrolora | 2 utakmice u tempu delegiranja |
| Delegat, sudija koji napravi više troškova od onog što mu pripada ili u obrazac za troškove unese netačne podatke | 1-5 ut u tempu delegiranja | Delegat, sudija koji napravi više troškova od onog što mu pripada ili u obrazac za troškove unese netačne podatke |
| Nepravovremen dolazak službenih osoba u dvoranu (obavezno sat ranije) kašnjenje do 15 minuta  | 2 utakmice u tempu delegiranja |
| Nepravovremen dolazak službenih osoba u dvoranu (obavezno sat ranije) kašnjenje do 30 minuta | 6 utakmica u tempu delegiranja |
| Neopravdan nedolazak službenih osoba na utakmicu | Skidanje sa liste za sezonu u toku |
| Nepravovremen izlazak službenih osoba na teren 20 min prije početka utakmice  | 3 utakmice u tempu delegiranja |
| Konzumiranje alkohola službenih osoba na dan utakmice | 10 utakmica u tempu delegiranja |
| Slabo suđenje na temelju izvještaja delegata (kontrolora suđenja), pregleda snimka od strane Sudijske komisije KSCG-a i Komesara takmičenja | 1-5 utakmica u tempu delegiranja |
| Ponovljeno - Slabo suđenje na temelju izvještaja delegata (kontrolora suđenja), pregleda snimka odstrane Sudijske komisije KSCG-a i Komesara takmičenja | Skidanje sa liste za sezonu u toku ako je prva kazna bila 4 ili više delegiranja u tempu |
| Nepravovremeno dostavljanje original izvještaja od delegata sa utakmice u roku od 24 sata po završetku utakmice. | 1-5 utakmica u tempu delegiranja |
| Nepravovremeno (neprecizno, neuredno) dostavljanje E-mailom izvještaja sa utakmice (izvještajDelegata i zapisnik utakmice) i kontrole suđenja od strane delegata ili kontrolora(obaveza 24 sata po završetku utakmice) | 1-3 utakmice u tempu delegiranja |
| Piće, ručak ili večera sa klubom ili na račun kluba | 1. 10 utakmica u tempu delegiranja
 |
| Nepoštovanje marktinških obaveza KSCG  | 5 utakmica |
| Sudija koja na utakmici ne poštuje marketinške i sponzorske obavezne KSCG,  | zabrana vršenja dužnosti na 5 utakmica u tempu delegiranja |
| Službeno lice koje naplati veće troškove od utvrđenih daljinarom.Više naplaćeni iznos, odnosno razlika, vraća se uplatnicom na tekući račun oštećene strane. | zabrana vršenja dužnosti u trajanju od 2 do 6 mjeseci |
| Učestvovanje direktno i indirektno u klađenju, na bilo koji način vezano za košarku i utakmice, uključujući i davanje i proslijeđivanje informacija koje se kasnije koriste u klađenju  | Suspenzija od strane Komesara i predaja Disciplinskoj komisiji KSCG |
| Za sve prekršaje koji nisu predviđeni ovim kaznenim odredbama kao i nepridržavanje sudijskog i delegatskog pravilnika ili na neki drugi način ometa rad organa KSCG i SK KSCG, kao i nesavjesno i neuredno obavljanje dužnosti i nesportsko ponašanje, zavisno od težine prekršaja | od 1 do 10 utakmica u tempu delegiranja, a za teže prekršaje i vremenskom kaznom zabrane vršenja dužnosti u trajanju od 1 do 6 mjeseci ili do kraja takmičarske sezone |
| Ukoliko je kontrolor suđenja dao ocjenu, a nakon ekspertize suđenja SK KSCG pokaže se da je data ocjena neopravdana i nerealna | od 2 do 5 utakmica |

Sve kazne sudija, kontrolora i delegata se objavljuju se u Biltenima Komesara takmičenja i prenose se na sledeću sezonu.

Član 72

Klub kome je izrečena kazna zabrane igranja određenog broja utakmica na svom terenu može igrati utakmicu u drugom mjestu u kome postoji sportska dvorana registrovana za tekuću sezonu za odigravanje utakmica I A ŽCKL. Mjesto u kome se zakazuje utakmica mora, bilo kojim redovnim prevoznim sredstvom , da bude udaljeno više od 50 km od mjesta kluba koji je kažnjen. U slučaju spora, odluku o mjestu odigravanja utakmice donosi Komesar lige.

Ukoliko se u ovom drugom mjestu dogodi incident za koji se izrekne kazna zabrane igranja određenog broja utakmica na tom terenu, takva kazna se odnosi na mjesto gdje se incident dogodio ali i na mjesto odakle je klub domaćin te utakmice.

U slučaju da ekipa koja je kažnjena zabranom igranja na svom terenu odredi za odigravanje utakmice mjesto koje je za gostujuću ekipu udaljenije od mjesta domaće ekipe, dužna je da gostujućoj ekipi nadoknadi razliku troškova koji su time prouzrokovani.

Izrečene kazne zabrane igranja ili vršenja dužnosti određene brojem utakmica izvršavaju se samo na utakmicama lige i prenose se u narednu takmičarsku sezonu, dok vremenske kazne podrazumijevaju sva takmičenja u periodu za koji su izrečene.

Član 73

Na sve novčane kazne nije dozvoljena žalba dok je žalba dozvoljena na vremenske kazne. Rok za podnošenje žalbe na vremensku kaznu Komesara za takmičenje je 7 dana. U slučaju izričanja vremenske kazne na koju je uložena žalba Komesar izriče suspenziju do konačne odluke Disciplinske komisije.

Svaka sljedeća novčana kazna po istom osnovu se duplira,

 Član 74

O disciplinskim prekršajima klubova, ekipa, igrača, trenera, službenih lica, sudija i delegata u ovom takmičenju i povodom ovog takmičenja, odluke donosi Komesar lige. Odluke Komesara lige su konačne, osim u slučaju vremenske zabrane vršenja dužnosti ili igranja, kada žalbu na prvostepenu odluku rješava Disciplinska komisija KSCG. Uz žalbu se dostavlja dokaz o plaćenoj taksi u visini od 300 bodova.

Član 75

Ukoliko ekipa odustane od takmičenja kazniće se prema odredbama Pravilnika o takmičenju Košarkaškog saveza Crne Gore

**IX FINANSIJSKE ODREDBE**

Član 76

Klubovi sami pokrivaju svoje troškove učešća u takmičenju. Prihod od utakmice pripada organizatoru utakmice.

Član 77

Klub koji učestvuje u takmičenju mora imati obezbijeđena finansijska sredstva prije početka takmičenja, u visini od 690€.

Klubovi su dužni da izvrše uplatu depozita prema KSCG prije početka takmičarske sezone a  u roku i na način koji se odredi na osnovu odluke Upravnog odbora KSCG.

Član 78

Ekipa koja ne nastupi na utakmici iz neopravdanih razloga, obavezna je da svom protivniku nadoknadi sve troškove koje je imao za odlazak na utakmicu (ako je gost) i troškove organizacije utakmice (ako je domaćin). Visinu nadoknade, na osnovu dokumentovanog zahtjeva, određuje Komesar lige.

Član 79

Klubovi su dužni da izvrše uplatu depozita prema KSCG prije početka takmičarske sezone a  u roku i na način koji se odredi na osnovu odluke Upravnog odbora KSCG.

Klub je dužan da svoje finansijske obaveze vezane za učešće u takmičenju ili odluke o novčanoj kazni

klubu ili odgovornom, odnosno službenom licu kluba ispuni u propisanom roku.

Odredba stava 2. ovog člana važi i za sva druga lica kojima Komesar izrekne novčanu kaznu.

Klub je dužan da svoje finansijske obaveze po osnovu odluke o novčanoj kazni klubu ili odgovornom,

odnosno službenom licu kluba izvrši u roku od 15 dana od dana dostavljanja odluke o kazni.

Komesar je odgovoran za obezbeđenje sprovođenja izrečenih disciplinskih mjera.

Klub koji izgubi dvije utakmice službenim rezultatom se kažnjava u skladu sa Pravilnikom o takmičenju KSCG.

Član 80

Prijedlog vrijednosti boda za obračun članarine klubova, iznos takse službenih lica (delegata, sudija pomoćne sudije, kontrolori) određuje Upravni odbor KSCG.

Član 81

Odluku o pokrivanju troškova takmičenja, troškova sudija i delegata donosi Upravi odbor KSCG najkasnije sa odlukom o Sistemu takmičenja za nastupajuću sezonu.

Takse sudija, delegata i pomoćnih sudija utvrđuju se posebnom odlukom Upravnog odbora KSCG.

Naknadu troškova (takse) službenih lica isplaćuje klub organizator utakmice najkasnije 24 sata prije zakazanog početka utakmice, uplatom na tekući račun službenog lica.

U slučaju da klub ne izvrši isplatu troškova službenih lica u datom roku, utakmica će se odigrati, Komesar će klubu izreći suspenziju, utakmica neće biti registrovana postignutim rezultatom, klub je dužan da u roku od 48 sati nakon utakmice izvrši isplatu troškova službenih lica uplatom na njihov tekući račun uz dostavljanje dokaza o uplati Komesaru, a ukoliko to ne učini, utakmica će biti registrovana službenim rezultatom 20:0 za protivnika i klub dobija nula bodova u plasmanu za tu utakmicu, uz kažnjavanje kluba novčanom kaznom od 600 bodova.

Ukoliko se utakmica ne odigra zbog nedolaska gostujuće ili domaće ekipe, klub organizator utakmice

je dužan da isplati troškove (takse) službenih lica u punom iznosu, u skladu sa stavom 1. ovog člana. U slučaju ponovnog igranja utakmice putne troškove službenih lica snosi klub koji je odgovoran za  neodigravanje utakmice, ili se odlukom Komesara troškovi dijele.

Delegat dostavlja Komesaru izveštaj o isplaćenim taksama i putnim troškovima.

Član 82

Klubovi su dužni da svoje finansijske obaveze po osnovu odluka o novčanim kaznama, kao i sve druge finansijske obaveze u vezi sa takmičenjem, izvršavaju u roku od 15 (petnaest) dana. U protivnom, klub će biti suspendovan.

Isto važi i za igrače, trenere i sva službena lica u vezi sa novčanim kaznama koje im je izrekao Komesar.

Kazne izrečene pojedincima plaća klub.

**X ZAVRŠNE ODREDBE**

Član 83

Slučajevi koji nijesu predviđeni ovim Propozicijama rješavaju se na osnovu Pravilnika o takmičenju KSCG i ostalih propisa KSCG.

Član 84

Tumačenje ovih Propozicija daje Upravni odbor KSCG.

Član 85

Propozicije se donose najkasnije 30 dana prije početaka sezone i ne mogu da se mijenjaju nakon usvajanja..

Propozicije su punovažne kada ih potvrdi Upravni odbor KSCG.

U Podgorici, Avgust 2024.godine

 ***UPRAVNI ODBOR***

 ***KOŠARKAŠKOG SAVEZA CRNE GORE***